Väyrysen ”tähtiliikkeellä” kasassa 3 500 kannattajakorttia – sivaltaa nyt Kansalaispuoletta ja sinisiä

Eduskuntaryhmänsä uuden nimen julkistanut Paavo Väyrynen jättää väliin kevään europarlamenttivaalit ja tähtää eduskuntavaaleihin.

Kansanedustaja Paavo Väyrysen Seitsemän tähden liike on saanut kasaan 3 500 kannattajakorttia. Liike tähtää kevään eduskunta- ja EU-vaaleihin.

– Melko hidasta, mutta hidasta se oli myöskin sinisillä. Heillä meni neljä kuukautta, vaikka oli oli viisi ministeriä ja parikymmentä kansanedustajaa keräystä toteuttamassa, Väyrynen sanoi tiedotustilaisuudessa perjantaina.

Väyrynen kertoi kiirehtineensä keräystä, jotta liike pääsisi asettamaan ensimmäisiä kansanedustajaehdokkaita.

Kortteja tarvitaan 5 000, jotta liike voi rekisteröityä puolueeksi. Aikaa on maaliskuun alkuun.

Väyrynen ei pidä mahdollisena, että aika loppuu kesken.

– Uskon kyllä, että lähiaikoina vauhti kiihtyy.

Väyrynen ilmoitti perjantaina yhden miehen eduskuntaryhmänsä nimenmuutoksesta. Hän edustaa Seitsemän tähden liikettä, ja ryhmän uusi nimi on Tähtiliikkeen eduskuntaryhmä.

Hän ei aio itse olla ehdolla kevään EU-vaaleissa vaan tähtää eduskuntavaaleihin.

– Muuttuneen elämäntilanteeni vuoksi en voi olla mukana Euroopan parlamentin vaaleissa, mutta näillä näkymin olen ehdokkaana eduskuntavaaleissa, Väyrynen sanoi tiedotustilaisuudessa perjantaina.

Väyrynen kertoi aiemmin vaimonsa Vuokon sairastavan verisyöpää.

Vaalipiirin hän aikoo valita myöhemmin, todennäköisesti vasta kun puolue on saatu rekisteriin.

Väyrysen mukaan Tähtiliikeen varsinainen vaalitoiminta käynnistyy, kun ehdokaslista on jätetty ja ehdokasnumerot jaettu.­

Väyrynen on selvitellyt käräjillä erottamistaan perustamastaan Kansalaispuolueesta. Näkeekö hän vielä itsellään tulevaisuuden puolueessa?

– En näe, enkä näe, että sillä puolueellakaan olisi tulevaisuutta. Se kaapattiin ja tuhottiin. Sillä ei ole enää merkitystä, ei minulle eikä muille.

Tähtiliikkeen ehdokkaaksi kelpaavat myös muiden puolueiden jäsenet.

Liikkeeseen mukaan tulevien ehdokkaiden on sitouduttava puolustamaan Suomen itsenäisyyttä ja puolueettomuutta, tukemaan hallittua maahanmuuttopolitiikkaa, ponnistelemaan köyhyyden poistamiseksi sekä maaseudun ja maakuntien elinvoimaa. Muissa asioissa ehdokkailla voi olla erilaisia mielipiteitä, Väyrynen lisäsi.

– Uskon, että Tähtiliikkeellä on hyvät mahdollisuudet saada listoilleen erityisesti sellaisia muiden puolueiden jäseniä, jotka mielipiteidensä vuoksi eivät ole päässeet oman puolueensa ehdokaslistalle.

Tähtiliike aikoo lähiaikoina julkistaa myös kilpailun logon suunnittelemiseksi Tähtiliikkeelle. Väyrysen mukaan logo tulee varmasti perustumaan Otavan tähtikuvioon.